LV Eiropas Savienības Oficiālais Vēstnesis C 278/17

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 278/08)

Šī publikācija dod tiesības iesniegt iebildumus Padomes Regulas (EK) Nr. 510/2006 (1) 7. panta nozīmē. Komisijai iebildumi jāsaņem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu un 17. panta 2. punktu

“LAGUIOLE”

EK Nr.: FR/PDO/117/0120/18.02.2004

ACVN ( X ) AĢIN ( )

1. Produkta specifikācijas nodaļa, kurā izdarīti grozījumi

Produkta nosaukums Apraksts Ģeogrāfiskais apgabals Izcelsmes apliecinājums Ražošanas metode Saikne Marķējums Valsts prasības Citur [precizēt]

2. Grozījuma(-u) veids

Grozījumi vienotajā dokumentā vai kopsavilkuma lapā Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi Pagaidu grozījumi, kas specifikācijā jāizdara saskaņā ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījumi

Ģeogrāfiskais apgabals

Ģeogrāfiskā apgabala paplašināšana, tajā iekļaujot 3 Cantal departamenta komūnas: Fridefont, Maurines un Saint-Martial, kas atbilst šim nosaukumam noteiktajiem dabas un cilvēciskajiem faktoriem.

Ražošanas metode

Ražošanas metodes aprakstu papildina ar šādu tekstu.

“Piena iebiezināšana, pirms sarecināšanas to daļēji atbrīvojot no ūdeni saturošās daļas, ir aizliegta.”

“Līdztekus piena produktiem kā izejvielai vienīgās atļautās sastāvdaļas vai ražošanas piedevas, ko drīkst pievienot ražošanas laikā, ir recināšanas ferments, tādu baktēriju, ieraugu un pelējuma kultūras, kuru nekaitīgums ir pierādīts, kā arī sāls.”

“Piena produktu, kas ir izejvielas, ražošanas stadijā esošo produktu, piena recekļa vai biezpiena uzglabāšana temperatūrā, kas zemāka par 0 °C, ir aizliegta.”

“Svaigā siera un nogatavināšanas stadijā esoša siera uzglabāšana modificētā atmosfērā ir aizliegta.”

Siera apstrādi un piedevu pievienošanu reglamentēja vispārēji noteikumi.

Taču ir noskaidrojies, ka tādu jaunu ražošanas metožu izmantošana (dažās no tām ietilpst arī apstrāde un piedevas) kā mikrofiltrācija, piena daļēja iebiezināšana vai nogatavināšanas fermentu pievienošana var ietekmēt siera ar aizsargātu cilmes vietu nosaukumu īpašības. Īpaši nepiemērotas izrādās dažas fermentu preparātu piedevas, jo, tās lietojot, nevar saglabāt ACVN produktu galvenās īpašības.

Tāpēc cilmes vietas nosaukumu produktu specifikācijās attiecībā uz ražošanas metodi jāprecizē, kādas piedevas un kādus paņēmienus piena apstrādē un siera ražošanā lieto pašreiz, lai nepieļautu iespēju, ka nākotnē lietotu tādus apstrādes paņēmienus un tādas piedevas, kuru dēļ cilmes vietas nosaukuma siers varētu zaudēt savas raksturīgākās īpašības.

KOPSAVILKUMS

PADOMES REGULA (EK) Nr. 510/2006

“LAGUIOLE”

EK Nr.: FR/PDO/117/0120/18.02.2004

ACVN ( X ) AĢIN ( )

Šajā kopsavilkumā informācijas nolūkā ir izklāstīti galvenie produkta specifikācijas elementi.

1. Dalībvalsts atbildīgais dienests

Nosaukums: Institut National de l'origine et de la qualité (INAO) Adrese: 51, rue Anjou F-75008 Paris Tālr.: (33) 153 89 80 00 Fakss: (33) 153 89 80 60 E-pasts: info@inao.gouv.fr

2. Pieteikuma iesniedzēja grupa

Nosaukums: Syndicat de Défense et de Promotion du fromage de Laguiole Adrese: Coopérative fromagère Jeune Montagne Route de Saint Flour F-12210 Laguiole Tālr.: (33) 565 44 35 54 Fakss: (33) 565 44 47 57 E-pasts: coop.jm@wanadoo.fr Sastāvs: ražotāji/pārstrādātāji ( X ) citi ( )

3. Produkta veids

Grupa 1.3. — Siers

4. Specifikācija

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Laguiole”

4.2. Apraksts: Siers iegūts no nevārīta govs pilnpiena, siera masu noslogojot; tam ir bieza, sausa, birstēta miza; pēc savas formas siers ir cilindrisks ritulis 30-40 cm diametrā un 40 cm biezumā, un tas sver no 25 līdz 50 kg; tajā ir vismaz 58 % sausnas, kuras tauku saturs ir vismaz 45 %.

Siera masa ir dzeltenā krāsā, un tā bālganā un gaiši oranžā miza nogatavināšanas laikā pakāpeniski kļūst dzintaraini brūna.

Rīvēta “Laguiole” siera tirdzniecība ir aizliegta.

Ja pārdodot siera sākotnējo iepakojumu sagriež, katra gabala vismaz vienā pusē noteikti jābūt šā cilmes nosaukuma siera raksturīgajai mizai.

4.3. Ģeogrāfiskais apgabals: Apgabalā ietilpst aptuveni sešdesmit Aubrac plato komūnas, un tas aptver Aveyron, Cantal un Lozere departamentu teritorijas.

Aveyron departaments

Rodez novads (arrondissement):

— Entraygues-sur-Truyere kantons — Entraygues-sur-Truyere komūna (Lot labais un Truyere kreisais krasts pirms Lot un Truyere sateces)

— Espalion kantons — Castelnau-de-Mandailles, Le Cayrol, Espalion komūna (Lot labais krasts) un Saint-Come-d'Olt komūna (Lot labais krasts);

— Estaing kantons — Coubisou, Estaing un Le Nayrac komūna;

— Laguiole, Saint-Amans-des-Cots un Saint-Chély-d'Aubrac kantons;

— Saint-Geniez-d'Olt kantons — Aurelle-Verlac, Pomayrols, Prades-d'Aubrac, Sainte-Euladie-d'Olt komūna (Lot labais krasts) un Saint-Geniez-d'Olt komūna (Lot labais krasts);

— Sainte-Genevieve-sur-Argence kantons.

Millau novads (arrondissement):

— Campagnac kantons — Saint-Laurent-d'Olt komūna (Lot labais krasts).

Cantal departaments

Chaudes-Aigues kantons — Anterrieux, Chaudes-Aigues, Deux-Verges, Espinasse, Fridefont, Jabrun, Lieutades, Maurines, Saint-Martial, Saint-Rémy-de-Chaudes-Aigues, Saint-Urcize un La Trinitat komūna.

Lozere departaments

Mende novads (arrondissement):

— d'Aumont-Aubrac kantons — d'Aumont-Aubrac, La Chaze-de-Peyre, Fau-de-Peyre un Sainte-Colombe-de-Peyre komūna;

— Fournels kantons — Brion, Chauchailles, Fournels, La Fage-Montivernoux, Noalhac, Saint-Laurent-de-Veyres un Termes komūna;

— Marvejols kantons — Saint-Laurent-de-Muret komūna;

— Nasbinals kantons;

— Saint-Chély-d'Apcher kantons — La Fage-Saint-Julien un Les Bessons komūna;

— Saint-Germain-du-Teil kantons — Les Hermaux, Les Salces, Trélans, Saint-Germain-du-Teil un Saint-Pierre-de-Nogaret komūna;

— La Canourgue kantons — Canilhac komūna (Lot labais krasts) un Banassac komūna (Lot labais krasts).

4.4. Izcelsmes apliecinājums: Ikviens uzņēmējs aizpilda atbilstības deklarāciju, ko piereģistrē INAO (Francijas Valsts cilmes vietas nosaukumu institūts) dienesti; tas ļauj INAO apzināt visus uzņēmējus. Tiem INAO jānodrošina piekļuve uzskaitei un visiem dokumentiem, kas vajadzīgi, lai pārbaudītu piena un siera izcelsmi, kvalitāti un ražošanas apstākļus.

Pārbaudot tāda produkta īpašības, kam piešķirts cilmes vietas nosaukums, veic analītisko un organoleptisko pārbaudi, kuras mērķis ir pārliecināties par pārbaudāmo produktu kvalitāti un atbilstību standartiem.

4.5. Ražošanas metode: Piena ieguve, siera ražošana un nogatavināšana jāveic minētajā ģeogrāfiskajā apgabalā.

Atļauts izmantot vienīgi Simmental française un Aubrac šķirņu govju pienu.

Govis baro tikai ar noteiktajā ģeogrāfiskajā apgabalā ražotu lopbarību (izņemot gadījumus, ja nelabvēlīgu laika apstākļu dēļ to nevar nodrošināt): vasarā vismaz 120 dienas ar ganību zāli, ziemā vismaz 30 % apmērā ar sienu, kā arī ar vītinātas zāles skābbarību; kukurūzas skābbarību šo govju lopbarībai piejaukt aizliegts.

Vidējais no vienas govs iegūtais piena daudzums saimniecībā nedrīkst pārsniegt 6 000 litru gadā.

Līdztekus piena produktiem kā izejvielai vienīgās atļautās sastāvdaļas vai ražošanas piedevas, ko drīkst pievienot pienam un sieram tā ražošanas laikā, ir recināšanas ferments, tādu baktēriju, ieraugu un pelējuma kultūras, kuru nekaitīgums ir pierādīts, kā arī sāls.

Šā siera ražošanai izmantojamo piena recekli iegūst, pienu recinot 30 ° līdz 35 °C temperatūrā, vienīgi no svaiga govs pilnpiena, kas nedrīkst būt uzglabāts ilgāk par 48 stundām. Tad recekli sadrupina un novieto zem sloga sākotnējai nogatavināšanai, apvēršot masu vismaz piecas reizes. Pēc otrās sadrupināšanas siera masai pievieno sāli, liek veidnēs un pakļauj ilgai un pakāpeniskai otrreizējai slogošanai. Pēc tam sieru vismaz 4 mēnešus nogatavina vēsos un mitros pagrabos 6 ° līdz 12 °C temperatūrā.

4.6. Saikne: Siera ražošana šajā reģionā aizsākās jau IV gadsimtā. Lai vasarā saražotos piena produktus ziemā varētu izmantot svētceļnieki, Aubrac un Bonneval abatijas, sākot no XII gadsimta, siera ražošanu reglamentēja; šo izgatavošanas metodi pārņēma arī vietējie lopkopji. Atspoguļojot savas zemes iezīmes, šis siers pēc formas atgādina akmeni no Centrālā Masīva romāņu stila baznīcu pīlāriem; tāpat kā šīs baznīcas, to ir veidojušas to ļaužu reliģiskās jūtas, kuri devās ceļā uz Santiago de Compostela Spānijā. Kalnu apgabalu lauksaimnieciskie ražotāji 1897. gadā izveidoja pārdošanas apvienību (Syndicat de vente); to 1939. gadā pārveidoja par arodapvienību produkcijas aizsardzībai (Syndicat de défense), kura savukārt 1961. gadā ieguva cilmes vietas nosaukuma lietošanas tiesības.

Aubrac apgabalam piemīt izteiktas, tikai tam raksturīgas īpatnības (specifiska augsne un skarbs klimats, liels augstums virs jūras līmeņa un reljefa iezīmēta dabiskā robeža). Tajā sastopamo augu sugu lielā dažādība, pļavas ziedu smaržu bagātība un lielais daudzums nodrošina izcilu piena kvalitāti un bagātina tā garšu. Seno siera ražotāju lietotās metodes un zināšanas pārmanto, lai saglabātu tradicionālo ražošanas paņēmienu, it īpaši lēno un rūpīgo nogatavināšanu aukstajos un mitrajos pagrabos.

4.7. Kontroles iestāde:

Nosaukums: Institut National de l'origine et de la qualité (INAO) Adrese: 51, rue Anjou F-75008 Paris Tālr.: (33) 153 89 80 00 Fakss: (33) 153 89 80 60 E-pasts: info@inao.gouv.fr

Francijas Valsts Cilmes vietas nosaukumu institūts (l'Institut National des Appellations d'Origine — INAO) ir administratīva valsts iestāde ar juridiskas personas statusu un atrodas Lauksaimniecības ministrijas pārraudzībā.

INAO ir atbildīgs par tādu produktu ražošanas nosacījumu ievērošanas kontroli, kuriem piešķirts cilmes vietas nosaukums.

Ja netiek ievērotas noteiktā ģeogrāfiskā apgabala robežas vai minētie ražošanas nosacījumi, šo cilmes vietas nosaukumu jebkādā veidā un ar jebkādu mērķi lietot ir aizliegts.

Nosaukums: Direction Générale de la Concurrence, de la Consommation et de la Répression des Fraudes (DGCCRF) Adrese: 59, Boulevard Vincent Auriol F-75703 Paris Cedex 13 Tālr.: (33) 144 87 17 17 Fakss: (33) 144 97 30 37 E-pasts: C3@dgccrf.finances.gouv.fr

DGCCRF (Konkurences, patērētāju aizsardzības un krāpšanas novēršanas ģenerāldirektorāts) ir Francijas Ekonomikas, finanšu un rūpniecības ministrijas dienests.

4.8. Marķējums: Līdztekus siera nosaukumam un vārdiem “Appellation d'Origine”, kas uzrakstīti burtiem, kuru lielums ir vismaz divas trešdaļas no vislielāko marķējuma burtu lieluma, uz cilmes vietas nosaukuma siera rituļu etiķetes jānorāda arī logotips, kurā ietverts saīsinājums INAO, vārdkopa “Appellation d'Origine Controlée” un nosaukums. Ja logotipu uzspiež ar zīmogspilvena palīdzību, tad uz katra siera rituļa apmales tam jābūt redzamam vismaz divās vietās.

Norādes “buron” (neliela lauku sierotava) un “fermier” (izgatavots lauku saimniecībā) ir atļautas, ievērojot noteiktus nosacījumus.

Siera identifikāciju garantē arī uz rituļa virsmas uzspiests reljefa zīmogs, kurā ietverts Lajolas buļļa attēls un vārds “Laguiole”.

Etiķeti var aizstāt ar iespiedumu tieši uz siera mizas.

(1) OV L 93, 31.3.2006., 12. lpp.